Wes-Kaapse burgers ‘verdien’ polisieminister se samewerkingAlan Winde, Wes-Kaapse premier. Die Wes-Kaapse premier, Alan Winde, sê hy het nog stappe gedoen in die voortslepende interregeringsdispuut oor polisiëring in die provinsie. Dit kom nadat die minister van polisie, Bheki Cele, versuim het om op sy kennisgewing te reageer. “Ek het in Oktober en weer in Desember aan minister Cele geskryf en die dringende polisiëringsbehoeftes van die provinsie uiteengesit. Uiteindelik, nadat ek geen reaksie op dié briewe gekry het nie, het ek in April ŉ interregeringsdispuut verklaar. Minister Cele het weereens versuim om te reageer,” het Winde gesê. ‘Sy uitgerekte stilte laat ons nou toe om eensydig ŉ datum vir ŉ mediasievergadering te bepaal.” Winde het gesê die vergadering, wat vir 4 Julie beplan word, gaan die presiese aard van die dispuut vasstel, maniere identifiseer – buiten ŉ hofgeding – om die dispuut te besleg en dan ooreenkom op ŉ manier om die plan te implementeer. “Ons gee aan minister Cele die geleentheid om ŉ duur en uitgerekte hofproses te vermy, maar sy tyd is besig om uit te loop en ek wil ŉ beroep op hom doen om die aanbod te aanvaar voor dit te laat is,” het Winde gesê. “Ons inwoners verdien sy samewerking, maar al wat ons tot dusver gekry het, is ŉ hardnekkige stilte. Ek is bereid om te doen wat nodig is om te verseker dié provinsie het die hulpbronne wat nodig is om dit veiliger vir burgers te maak.” Winde het gesê die afgelope naweek was daar verskeie voorvalle van bendegeweld. Na bewering is 14 sterftes binne 24 uur in dié verband aangemeld. “As ŉ provinsie rek ons ons oorsigrol sover ons moontlik kan, maar sonder doeltreffende afdwinging deur polisielede, misdaadintelligensie en behoorlike bestuur, gaan misdaad voortduur in ons stedelike en landelike gebiede,” het hy gesê. “Ek pleit by minister Cele om die eed wat hy pas afgelê het te eerbiedig deur te verseker dat hy reageer op die polisiëringsbehoeftes van alle Suid-Afrikaners, ook dié in die Wes-Kaap.” Winde het Cele gevra om sy “dagboek skoon te maak” vir die ontmoeting.